**ПРИРОДНИ ЗАБЕЛЕЖИТЕЛНОСТИ**

**Лунната долина**

Сред най-атрактивните за туристите природни забележителности на територията на община Златарица е **„Лунната долина”**. Феноменът се намира в Средноселския Балкан в живописната местност „Рибарци”. Планинският път дотам е дълъг и труден, но усилията си заслужават. Съществуват свидетелства, че в тази прекрасна местност край бреговете на Стара река се е разполагала лятната резиденция на царете от Царевград Търнов, която е известна на тесен кръг археолози. Лунната долина е част от екопътека „Стара река”, реализирана през 2006г. по проект между общините Златарица и Антоново” по програма “ФАР – Развитие на българския екотуризъм”, която е част от регионален екотуристически продукт “Средна Янтра”, създаден с участието на общините Стражица, Антоново /област Търговище/, Златарица, Павликени, Кметство Хотница /община В. Търново/ и Област Велико Търново.

**Парк „Черничките“**

Всеки от града и околните села знае за тази местност - „Черничките”. Тук са се провеждали и се провеждат сборове, панаири, изпращане и посрещане на градинари, Празникът на градинарската чорба, Еньовден и още много събития. Това място е култово за златарчани. Намира се близо до центъра на града и за да се разбере значението ѝ трябва да се разкаже историите свързана с този парк.

Разгръщаме няколко вековната му история. През землището на Златарица минавал тракийския и римски път VIA VITA, а когато Търновското царство пада под османска власт /от края на 14в. до края на 18в./, Златарица е вакъф, подарен на старата валиде султанка. Самочувствието на местното население било значително по-голямо от това на хората от други райони на поробеното ни отечество. Много от мъжете са били освободени от данък и имали право да носят оръжие, с цел охрана и защита на старопланинските проходи – т.н. дервентджии. Тук се настанили и бежанци след Чипровското въстание. По този начин населението от ден на ден се увеличавало. Всички жители са българи-християни. Възникнала остра нужда от религиозен дом – църква. Но такава можело да се построи само с разрешението на султана. В 1628 година златаришките първенци – старейшини приготвили всички материали за строежа и били занесени лично на султана. Той определил с канап размерите на църквата, който бил запечатан в торбичка с туграта на султана, което означавало, че трябва да се изпълни точно нареждането му. Как и по какъв начин не знаем, но заповедта на султана била нарушена и златарчани построили по-голяма църква. Но предател наклеветил на управителя в Елена златаришките първенци. Кадията побеснял. Той трябвало да събори иззиданото от църквата и да я заличи. И второ – да изколи шестте старейшини – българи и да набие главите им на колове. Първенците обаче били умни хора, знаели слабостта на еленския управител, започнали да ходят по къщите и да събират златни и сребърни накити и други предмети, които предали на алчния кадия, който „си затворил очите за строителството на черквата”. В 1634 година църквата била построена и осветена в сегашния църковен двор. Възхитеното от подвига на старейшините население на с. Златар, нямайки с какво да ги награди, ги удостоило с честта да си посадят по едно черничево дърво за спомен. Тогава в селото се добивало много коприна, а от Анадола са се внасяли най – различни сортове черничеви дървета. Мястото е селска мера – пасище, срещу църквата, от другата страна на реката.

Годините минават, нижат се добри и лоши дни, а черниците са мълчаливите им свидетели. Останали са само три – грозни, прогнили, прогорели, но скъпи и свидни за златарчани, защото те са мостът, който ни свързва с нашите прадеди.

По примера на старейшините от 1634 през 1860 година, когато се построява класното училище, дарителите били удостоени с честта и те да посадят по едно черничево дърво. Близо стотина години след това ученици от училището заедно с учителите си засадили още чернички. Черниците са извисявали и ще извисяват снаги, за да дават сянка и прохлада на населението. А трите черници като старици ще продължат да разказват своята история. Наш дълг е да ги пазим и предаваме на поколенията след нас.

В друга легенда се разказва, как в селото по същото време, когато била построена вече църквата и хората били още в стрес, ненадейно се появили двама „чужденци”. Те искали среща със старейшините. Те пък се страхували да не са хора на султана, но все пак се събрали. На срещата, за тяхно учудване, чужденците извадили някакви фиданки. Единият им раздал по една фиданка. Казал им, че това е дървото, което тук го няма и се казва черница. Според наблюдението им, тук то ще вирее много добре. Казали им, че само от листата им се храни копринената буба, която прави пашкули, от които се точи коприна. Било е много доходно и щяло да е добре за селяните, да ги отглеждат. Плащало се много скъпо. Старейшините се размислили, но щом ще има полза, се съгласили. Заедно минали реката и там засадили десетте черничеви фиданки. Обещали им, че след три години ще минат и ще им покажат, как се отглежда бубата. За три години дръвчетата пораснали. По инициатива на старейшините били оградени. - На всяка фиданка поставили табелка с името на старея и зачакали да се явят „чужденците”. Дошли на четвъртата година. Донесли бубено семе. Останали 2 – 3 месеца, като обучили 5 – 6 семейства.

Годините минават, нижат се добри и лоши дни, а черниците са мълчаливите им свидетели.